ครม.ปลดล็อกงบปี2563ใช้ไม่ได้
ครม.เคาะขยายกรอบการใช้จ่ายงบ 2563 ได้ 75% หลังร่างกฎหมายล่าช้าถูกส่งศาลตีความ
4 ก.พ. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เมื่อวันที่ 4 ก.พ. 2563 ได้เห็นชอบตามที่สำนักงบ ประมาณเสนอในการขยายวงเงินการใช้จ่ายงบประมาณไปพลางก่อนของปี 2563 ให้สามารถใช้จ่ายได้ 75% ของวงเงินงบประมาณ 2562 จากเดิมที่ ครม. เมื่อวันที่ 26 ส.ค. 2562 อนุมัติให้ใช้จ่ายได้ 50%
ทั้งนี้ การขยายกรอบการใช้งบ เนื่องจาก พ.ร.บ.งบประมาณรายจ่ายปี 2563 ล่าช้าออกไปคาดไม่ได้ว่าจะมีผลบังคับเมื่อใด เนื่องจากอยู่ในการวินิจฉัยของศาลรัฐธรรมนูญถึงความชอบด้วยกฎหมายของกระบวนการพิจารณางบประมาณ
นอกจากนี้ ครม. ยังเห็นชอบให้สำนักงบประมาณมีการอำนาจในการจัดสรรเงินงบประมาณ กรณีมีความจำเป็นต้องจัดสรรงบประมาณเกินกว่าที่กำหนด ประกอบด้วย
1. เป็นรายจ่ายตามข้อผูกพันสัญญาและคำพิพากษาหรือคำสั่งของศาล
2. ต้องดำเนินการตามข้อตกลงที่รัฐบาลทำไว้กับรัฐบาลต่างประเทศ สถาบันการเงินระหว่างประเทศ หรือองค์การระหว่างประเทศ
3. สำหรับกรณีมีความจำเป็นเร่งด่วน ซึ่งหากไม่ดำเนินการจะเสียหายต่อการบริหารราชการแผ่นดิน
สำหรับรายการผูกพันงบประมาณรายจ่ายข้ามปีที่ได้ทำสัญญาก่อหนี้ผูกพันไว้แล้ว แต่เงินงบประมาณไม่เพียงพอใช้จ่ายตามข้อผูกพันที่ต้องจ่ายในปีงบประมาณ 2563 ให้ใช้จ่ายจากงบกลาง รายการเงินสำรองจ่ายเพื่อกรณีฉุกเฉินหรือจำเป็น โดยให้ถือเป็นส่วนหนึ่งของงบประมาณรายจ่ายประจำปี 2563